རྒྱལ་པོ་ཁྲི་སྲོང་ལྡེ་བཙན་གྱི་སྐབས་སམ་དུས་རབས་བརྒྱད་པ་ཡས་མས་ནས་ཉི་ཧོང་དང་བོད་གཉིས་ཀྱིས་ཕན་ཚུན་ཤེས་པའི་མགོ་བརྩམས་ཡོད།དཔེར་ན།ཐང་རྒྱལ་རབས་ཐིན་པཱོ་ཁྲི་ལོ་བཅུ་གཉིས་པའི་གནམ་ལོ་གསར་ཚེ་ལ་རྒྱལ་ཁབ་སོ་སོའི་ཕོ་ཉ་ཐང་གོང་མར་འཚམ་སྐྱེས་འབུལ་བར་ཡོང་སྐབས།ནུབ་ཕྱོགས་ཀྱི་གྲལ་མགོར་བོད་ཀྱི་ཕོ་ཉ་དང་།དེའི་འོག་ཏུ་ཉི་ཧོང་གི་ཕོ་ཉར་བཞུགས་གདན་བསྒྲིགས་ཡོད་ཅིང་།ཤར་ཕྱོགས་ཀྱི་གྲལ་མགོར་བྱང་ཁོ་རེ་ཡའི་ཕོར་བཞུགས་གདན་བསྒྲིགས་ཡོད།སྐབས་དེར་ཉི་ཧོང་གི་ཕོ་ཉ་གཞོན་པ་ཀོ་མཱ་ལི་བྱང་ཁོ་རེ་ཡའི་བཞུགས་གདན་རང་གི་མཐོ་ཡིན་པར་ཧ་ཅང་ཡིད་མ་དགའ་བར།གནའ་ནས་ད་བར་ཉི་ཧོང་ནི་བྱང་ཁོ་རེ་ཡ་ལས་ཐང་དང་འབྲེལ་ལམ་ཟབ་པར་སྨྲས་ཏེ་མཐར་མཇུག་བཞུགས་གྲལ་བསྐྱར་སྒྲིག་བྱེད་དགོས་པར་གྱུར་ཞེས་ཉི་ཧོང་ལོ་རྒྱུས་ཞབས་བཏགས་མརུ་གསལ།འདི་ནི་ཉི་ཧོང་ཕོ་ཉ་པས་རང་གི་རྒྱལ་ཁབ་ཀྱི་ཕྱིར་དུ་རྒྱལ་སྤྱིའི་གོ་གནས་ཤིག་བརྩད་དེ་ཐོབ་པའི་ལོ་རྒྱུས་རྒྱུ་ཆ་གལ་ཆེན་ཞིག་ཀྱང་རེད།དེ་ན་བོད་གླེང་མཁན་གྱི་ཉི་ཧོང་པ་དང་པོ་དེ་ཀོ་མཱ་ལི་ཡིན་པ་ཚོད་དཔག་བྱ་ཐུབ་པ་ཞིག་ཡིན།དེ་རྗེས་ཀྱང་ཉི་ཧོང་རེག་ཟིག་ཕྱི་མསོགས་སུ་བོད་དང་འབྲེལ་བའི་གནས་ཚུལ་སྣ་ཚོགས་བཀོད་ཡོད་དོ།།